Visita del vigent campió de l’Euro Cup – Club Natació Terrassa
Feb 20, 2020 Jaume Vidal General, Secció de Waterpolo	0 comments champions league, prèvia marsella, waterpolo masculí
El sènior masculí de waterpolo rep el vigent campió de l’Euro Cup
L’equip de Dídac Cobacho s’enfrontarà demà (20.30h) al CN Marsella en la novena jornada de la fase de grups de la Champions League
El sènior masculí de waterpolo rebrà demà (20.30h, Esport 3) el CN Marsella en partit corresponent a la novena jornada de la fase de grups de la Champions League. El conjunt de Dídac Cobacho, que és cinquè amb 12 punts després de sumar tres victòries consecutives, mirarà d’allargar el seu idil·li amb la màxima competició continental contra l’actual campió de l’Euro Cup, al qual ja va derrotar a domicili en partit de la sisena jornada (9-10). El Marsella, sisè amb nou punts, arriba la cita en una dinàmica totalment oposada, atès que ha perdut els seus tres darrers enfrontaments.
El tècnic local afirma que espera el partit amb la mateixa actitud positiva i la mateixa il·lusió que durant tota la Champions League. “No tenim cap tipus de pressió. Som cinquens i estem gaudint d’un moment molt dolç. Hem guanyat tres partits seguits, quatre en el total de la fase de grups, una fita que no esperàvem a principi de temporada. De fet, no teníem clar si sumaríem algun punt i ja en portem 12”.
Cobacho entén que el Marsella afrontarà el xoc amb “moltes ganes, ja que els vam guanyar a la seva piscina justament quan estava molt a prop de la quarta posició, la darrera que dona lloc a disputar la Final Eight”. L’entrenador egarenc considera que la tasca a la rereguarda serà cabdal per mirar de repetir l’èxit assolit en la primera volta. “Haurem d’estar molt mentalitzats per mantenir l’ordre defensiu”.
Quant al planter que dirigeix Marc Amardeilh, el tècnic terrassenc subratlla la figura del porter Milos Scepanovic, “un dels millors de la competició” i el nivell dels seus boies. “Thomas Vernoux és un jove amb gran projecció, mentre que a Romain Blary el coneixem de la seva etapa al Mataró. També compten amb Alexandre Camarasa”. El tècnic local esmenta dues individualitats més del conjunt francès, el croat Ante Vukicevic i l’esquerrà Ugo Crousillat, campió d’Europa amb l’Szolnok hongarès.
Un rival molt difícil
L’extrem Oriol Rodríguez considera el Marsella un contrincant “molt difícil”. “Compta amb el nucli de la selecció francesa i amb grans jugadors com Ugo Crousillat”. L’egarenc recorda que, a la primera volta, van poder sorprendre els francesos “quan ningú no ho esperava” i es mostra optimista i ambiciós de cara a demà. “Ara, a casa, intentarem fer un gran partit i, amb l’impuls del nostre públic, seguir sumant”.
Primer guanyador francès d’una competició continental
Després de guanyar la darrera Euro Cup, la primera competició continental d’un club francès, el Marsella intenta fer un pas endavant enguany tot disputant la fase de grups de la Champions League amb l’objectiu de consolidar-s’hi.
Darrere l’equip que dirigeix Marc Amardeilh, l’hereu del llegat de Paolo Malara, hi ha un club que acumula 37 lligues i que és fort econòmicament, condició que, en el passat, el va empènyer a invertir en waterpolistes estrangers. Actualment, aquesta idea s’ha deixat de banda. La mitjana d’edat s’ha reduït i, en el primer equip, hi ha “només” cinc jugadors no francesos, entre ells el defensor de boia montenegrí Uros Cuckovic, ex de l’Eger i de l’Steaua, la incorporació més destacada d’enguany. El líder en atac del Marsella és el croat Ante Vukicevic, campió del món a Budapest 2017 i medalla de bronze a Gwangju l’estiu passat, un waterpolista que excel·leix al contracop i que pren la responsabilitat en els moments compromesos. El secunden en tasques ofensives l’esquerrà Ugo Crousillat i Bogdan Durdic.